Előterjesztés Zalakaros Város Önkormányzat Képviselőtestülete 2024. szeptember 19-i ülésére

Tárgy: A „Miénk itt a tér” TOP_PLUSZ-1.1.3-21-ZA1-2022-00010 pályázat műszaki tartalmának módosítása
Készítette: Balázs László projektmenedzser

Tisztelt Képviselőtestület!

A „Miénk itt a tér” TOP_PLUSZ-1.1.3-21-ZA1-2022-00010 projekthez kapcsolódóan a műszaki tartalom módosítása a 45/2024. (IV.29.) számú KT. határozattal elfogadásra került.  
A Magyar Államkincstár részére a TSZ módosítási kérelem benyújtása megtörtént, azonban olyan hiányosságok merültek fel a támogató részéről, melyek a hiánypótlási felhívásban megadott határidőig nem voltak pótolhatók. A műszaki tartalom módosítására vonatkozó kérelem a 112/2024 (VII.11.) KT. határozattal visszavonásra került. 

Az 1. számú mérföldkő határidejének 2024.12.31-re történő módosítása került benyújtásra a KSZ részére, melyet a támogató jóváhagyott.

Az engedélyeztetési tervdokumentáció elkészítésével megbízott tervező céggel többszöri személyes egyeztetést folytattunk a képviselő testületi tagok, szakemberek és az üzemeltető bevonásával a projekt koncepciójával és műszaki tartalmával kapcsolatosan.  

A kapcsolódó vállalkozási szerződés értelmében: 
4.1.        A szerződő felek megállapodnak abban, hogy a Tervező a jelen Szerződés 1. pontjában meghatározott, a Szerződés 2. pontjában részletezett tartalommal elkészített kiviteli tervdokumentációt a kiviteli terv koncepciójának megrendelő általi elfogadását követő 30 munkanapon belül, de legkésőbb 2024.10.31.-ig köteles a Megrendelő részére papírformátumban 3 példányban és elektronikus formátumban (pendrive-on, PDF/A formátumban) 1 példányban átadni.	

 Szerződő felek az alábbi részhatáridőket határozzák meg:
 2024.09.05. kiviteli terv koncepciójának Megrendelő részére történő megküldése 2024.09.19. kiviteli terv koncepciójának Megrendelő általi elfogadása

Az egyeztetések eredményeként, a vonatkozó támogatási szerződésben rögzített műszaki tartalom módosítása történne az alábbiak szerint (kiviteli terv koncepciója):

Az alap koncepció
A Karos Korzó rendezvénytér kiegészítése és továbbfejlesztése egy családbarát zöld parkká, ahol minden korosztály megtalálja a szórakozás, az aktív és passzív pihenés felületeit, eszközeit. 
A tér és a környezet igényli az egyes, különböző tematikájú térrészek differenciálását, fasorokkal történő elválasztását (árnyék), természetesen biztosítva közöttük a megfelelő kapcsolatot: 
· rendezvénytérhez kapcsolódó központi családi élménykert kisebb színpaddal, látvány és pihenő elemekkel 
· családi tornakert fejleszthető, tematikus mászó és térbeli ügyességi elemekkel, a motorik parkok mintájára 
· köztes csendes sétáló és sport zóna (utcai korzó ruhában is használható) szabadtéri térsakk és sakk asztalok, ping-pong asztalok, petanque pálya, stb. 
· aktív sport zóna (sportruhában használható, hangos), futókör és kültéri fitness eszközök köré telepített sporteszközök, street workout tornapark, street-ball pálya, esetleg stabilizált gyepes lábtenisz és röplabda pálya 
A kialakuló zöld felületű családi élménykertet átlátható módon körülvenné gondozásmentes cserje sövénysor, amely meghatározza a családokhoz tartozó gyermekek mozgásterét, valamint adott esetben egyes rendezvényeknél egy külső biztonsági határt is tud képezni. 
A családi élménykert kialakításába a meglévő kertészeti elemek bevonásra kerülnének.
Az új kertészeti elemeket (dombok, három szintes növényzet) lehetőség szerint úgy lenne kialakítva, hogy minél inkább csökkentse a rendezvénytérről kijutó hanghatásokat.

A projekt részletes műszaki tartalma
Színpad 
· nyugati oldalának árnyékolása teljes felületen javasolt egyedi szerkezettel, mozgatható árnyékolással.
· a külső felületek, homlokzatok egységesítése. 
· 5x3m méretű LED-fal a nyitott színpad hátsó falára, középtengelyben, bontható módon, a megfelelő biztonsági takarással. 
· színpad hő- és hangszigetelő álmennyezettel történő ellátása.
· a fénytechnikai elemek rácsos tartójának mozgathatóvá tétele.
Rendezvénytér 
· szilárd burkolat növelése 300 m2 területen a belső zöld felület körül, a színpad és a büfésor előtt, déli, keleti és nyugati oldalon. 
· a kétoldali büfésor előtt a burkolt sétány részleges árnyékolása, típus nyitható, mozgatható árnyékolók elhelyezése, kiválasztott típus keleti oldalon kettes, nyugati oldalon négyes sorolású Poker Wood összecsukható, karos óriásnapernyő. Keleti oldalon a napernyőket magasabban (ne takarjanak be a pavilonok párkányába), emelt, álló pultként kialakított fix talpazatra építve, nyugati oldalon gyári talppal, burkolatra állított napernyők.
· északi burkolt részen 4 m hosszú épített padokkal az áramvételi lehetőség biztosítása az árusok mobil pultjainak. Az épített padok az áramvételi lehetőséggel átfordításra kerülnének a keleti burkolt felület pereméré is, a nem túl esztétikus elektromos elosztószekrények kiváltásával. 
· északi burkolt részen a mobil színpad elhelyezhetőségének biztosítása.
· északi részhez kapcsolva egy lazább, gumiburkolatos, térdombokkal tagolt, kisebb gyermekeknek szóló térrész amely nagyobb rendezvények során leülő felületnek is használható (lelátó). 
· az árusok mellett az áramvételi lehetőség biztosítása a mobil színpad és egy alkalomszerűen felállítandó, minőségében a környezethez illeszthető mobil játszóeszköz (körhinta, légvár) számára.
· hangrendszer telepítése a már meglévő hangrendszer továbbfejlesztése és szabályozása érdekében

Családi tornakert 
· fejleszthetően, több tematikus elemmel kiegészítve kerülne kialakításra a sétánytól nyugatra eső területen. 
· szabadabban formálható eszközsor a sajószentpéteri/Ilonamalom motorik park mintájára. 
· az eszközök egy részének az alsó sík területre, egy részének a rézsűhöz illesztett terepdombokra telepítésével.
· eszközsorban szerepelne kisebb gyerekeknek szóló mászófal, amelynek a hátoldala rajzoló falnak lenne kialakítva. 

Családi élménykert 
· lehatárolt zöld felületű családi élménykert az átláthatóság miatt kisebb, bensőségesebb kialakítással 
· a meglévő kertészeti elemek bevonása 
· nyári színpad, zenetér, fotópont elhelyezése Zalakaros Korzó logójának felfestésével, a meglévő dombok tövében, rálátással a dombokról. A térzene mellett alkalmas legyen akár iskolai, óvodai rendezvények megtartására is zöldkörnyezetben. 
· a színpad, pihenő tér köré igényesebb, centrális kert kialakítása (pl. gyógynövény kazetták elhelyezése) árnyékoló fákkal. Elválasztva, de mégis közelebb kerül a büfé fogyasztó terekhez.  egy igényesebb, egyedi térelem, Zalakaros címerét szimbolizáló köztéri alkotás (fotópont) elhelyezésére, amelyről azonnal felismerhető a terület és a pihenőpark jelképévé is válhat.
· az új kertészeti elemeket (dombok, három szintes növényzet) olyan módon történő kialakítása, hogy minél inkább csökkentse a rendezvénytérről kijutó hanghatásokat 
· a hanghatások tompítása a rendezvénytérhez közelebbi sövény-domb-fasor kombinációval történő biztosítása.

Világítás 
· a területet közrefogó két oldali sétány és a sportterület világítása közvilágítási kábelre felfűzött 4 m magas kandeláberekkel 
· a középső családi élménykert világítása tervezendő 4 m magas, napelemes kandeláberekkel 
· egyéb területek megvilágítása nem szükséges

Csendes sétáló és sport zóna 
· árnyékos fás, ligetes kialakítás 
· összekapcsolja a családi élménykertet és a sportzónát 
· szabadtéri térsakk és sakk asztalok, ping-pong asztalok, petanque pálya telepítése 
· utcai bútorok, padok kihelyezése

Aktív sport zóna 
· a meglévő futópálya belső területén kerülne kialakításra
· a sporteszközök a futókör és kültéri fitness eszközök köré történő telepítésével
· street workout tornapark, alap eszközök telepítésével, minimális 45 m2-es „Fittness ponttal” 
· street-ball pálya, palánk északi oldalán U alakú labdavédő háló, minél csendesebb, rugós dobópalánk. 
· lábtenisz és röplabda pálya állítható hálóval, fixált gyepes felülettel. 
· sporteszközök és környezetük burkolt felületének kiépítése 300 m2-en.


Térelemek 
· 15 db hulladékgyűjtő edény több szelektíven gyűjthető csoportként vagy egyesével, fedett, egyenként 90 l-es gyűjtőedényekkel. 
· a meglévő Karos Korzó burkolatához és növénykazettáihoz igazodó modernebb hangvételű utcabútorok, fa rácsos ülőfelületekkel. 
· Karos Korzón meglévő öntöttvas keretes típus padok kerülnek át a zöld felületekbe
· kiemelt pontokra egyedibb hangvételű bútorok, pl. forgatható nyugágy vagy szék kihelyezése az egységes arculat figyelembevételével.

1. sz. melléklet: 2024.04.29-én jóváhagyott műszaki tartalom 
2. sz. melléklet: Tervezett, jóváhagyásra váró műszaki tartalom
3. sz. melléklet: A projekt tételes módosított költségvetése 

Határozati javaslat: 

Zalakaros Város Önkormányzat Képviselő-testülete

1. egyetért a „Miénk itt a tér” TOP_PLUSZ-1.1.3-21-ZA1-2022-00010 pályázat 2. és 3. számú melléklet szerinti műszaki tartalmának módosításával, és a kiviteli terv koncepciójaként elfogadja;
2. [bookmark: _Hlk161051414]felhatalmazza a polgármestert, hogy kezdeményezze a TOP_PLUSZ-1.1.3-21-ZA1-2022-00010 pályázat Támogatási Szerződése műszaki tartalmának kapcsolódó módosítását a Magyar Államkincstárnál.

Határidő: azonnal
Felelős: Novák Ferenc polgármester
Operatív felelős: Balázs László projektmenedzser


Zalakaros 2024. szeptember 9.								
                 Novák Ferenc 
								                  polgármester

